A devenit aproape sigur faptul că întârziatul lot III al autostrăzii Sibiu – Orăștie, cel cuprins între Săliște și Aciliu, nu va mai fi deschis în cursul acestui an: potrivit unei scrisori trimise de către constructorii de la Impregilo conducerii CNADNR, sumele pe care italienii așteaptă să le încaseze depășesc 132 de milioane de lei. În plus, potrivit unor documente publicate de revista TIR Magazin, Inspectoratul de Stat în Construcții Sibiu a dispus oprirea lucrărilor, din cauza lipsei autorizației de construire și a avizului de mediu. Asupra acestor lucruri, Turnul Sfatului a atras atenția în urmă cu o săptămână, fapt ce a atras o reacție total opusă a Companiei Naționale de Autostrăzi și Drumuri Naționale. Reprezentanții acestei instituții, condusă de sibianul Narcis Neaga, au emis atunci un comunicat de presă în care susțineau că lucrările de la autostradă nu s-au oprit și că nici probleme cu plățile nu sunt: ”menționăm că în acest moment, se află în verificări, urmând a fi plătit un certificat de lucrări în valoare de 17 milioane RON”, se mai arăta în comunicatul CNADNR. O sumă infimă pe lângă ceea ce așteaptă Impregilo.

”După cum ştiţi (cu referire la scrisorile noastre nr. 4180 din 11.06.2014, 4354 din 23.04.2014, 4408 din 08.08.2014, 4418 din 11.08.2014 şi 4498 din 05.09.2014), Antreprenorul a stabilit că, după mai mult de cinci luni de la întâlnirea avută în 31.03.2014, CNADNR nu a respectat cerinţele Antreprenorului, înaintate pe durata respectivei întâlniri şi cuprinse în scrisoarea noastră nr.3865 din data 01.04.2014, adică aplicarea corectă, de către CNADNR, a condiţiilor de contract şi a legislaţiei în vigoare. În opinia Antreprenorului, astfel de nerespectări duc la următoarele încălcări substanţiale. Prin urmare, valoarea necertificată până la 15.08.2014 însumează aproximativ 132,2 mil. RON, inclusiv sumele atribuite de CAD (Comisia de Adjudecare a Disputelor – n.r.”, se arată în scrisoarea trimisă de Impregilo conducerii CNADNR în ziua de 8 septembrie și publicată de TIR Magazin.



Tot ”ai noștri” au oprit lucrările



Că nu se mai lucrează în zonele cu cele mai ample alunecări este o decizie care ține tot de autoritățile din România, sunt de părere cei de la Impregilo. Aceștia invocă un control al Inspectoratului de Stat în Construcții Sibiu, ai cărui reprezentanți au descoperit că lucrările se desfășoară în preajma viaductului de la Aciliu fără autorizației de construire.

”În final, după o inspecţie efectuată pe şantier, reprezentantul Inspectoratului de Stat în Construcţii a redactat un Proces-Verbal de Control, la data de 02.09.2014, a cărui copie este ataşată, în care a menţionat că lucrările executate în zonele afectate de alunecări de teren se desfăşoară fără Autorizaţie de Construcţie şi, astfel, acestea sunt în afara legii. Pe cale de consecinţă, în aşteptarea emiterii oficiale a Procesului-Verbal, Antreprenorul are obligaţia clară, conform legii, de a întrerupe lucrările de la km 57+160 la km 62+475 şi de la km 63+485 la km 64+850. Astfel, conform sub-clauzei 8.8 din Condiţiile de Contract, Inginerului i se cere să suspende imediat execuţia lucrărilor în secţiunile antemenţionate. Vom demobiliza imediat personalul în cauză şi echipamentele şi vom proteja acea parte a lucrărilor împotriva deteriorării”, se mai arată în scrisoarea publicată de TIR Magazin.

CNADNR-ul nu a avut, deocamdată, nicio reacție.





de Traian Deleanu Investigații

Telefon:

0740 039 148

E-mail: traian[at]turnulsfatului.ro InvestigațiiTelefon:0740 039 148E-mail: traian[at]turnulsfatului.ro